Meil siin veel mure ka majas - vana Ints  otsustas haigeks jääda. Kohe väga haigeks. Tema krooniline põletik hakkas eelmisel nädalavahetusel taas vaikselt välja lööma ja asjad läksid kiiresti järjest hullemaks.Teisipäeval käisime temaga arstil, sai antibiootikumisüstid peale, aga justkui järjest hullemaks läks ühtelugu. Ja kolmapäeva hilisõhtul kadus ta märkamatult üldse minema… Eile, neljapäeval, olin ma juba täiesti paanikas, et kuhu ta haige ja nõrgana ometi läks, teate küll seda legendi, et loomad püüavad minna peitu, siis kui… Õhtupoolikul  otsisin teda mööda lillepeenrad puhmaste vahelt, et kuhugi taimede alla varju heitnud ehk, ei uskunud, et ta äraminemise jaoks kodust päris ära läheb. Ja siis ta roomaski vaikselt välja, täitsa läbi omadega, aga elus. Jälle arsti juurde, antibiootikumid vahetati välja kangemate vastu, täna arst käis vaatamas, tuleb õhtu poole korra veel. Asi on väga pahasti ta meelest, see ei ole enam seesama vana põletik.  Homme lähme Tallinnasse Valdekusse, sealt saab kiired analüüsivastused. Et see diagnoos vähemalt  täpsustuks. Maks, neer, aju… kuskil mujal on Intsul igatahes veel midagi väga paigast ära.  Virtsu merepäevade laada jätame seega homme ära. Kuidagi ei jõua olla kell 12 Virtsu merepäeva laadal ja Intsuga kell kaks Tallinnas. Kahju muidugi, aga vana Ints-PInts-Pänts vajab meid praegu rohkem.  Hoidke meile pöialt, et me 1. augustil ikka Intsu 14. sünnipäeva saaksime tähistada.